Diari Oficial de la Generalitat Valenciana


Sumari del DOGV 6204, del 11-02-2010 (2010/1373)

ORDE 4/2010, de 3 de febrer, de la Conselleria d'Agricultura, Pesca i Alimentació, per la qual es modifica l'Orde de 30 de desembre de 2008, de la Conselleria d'Agricultura, Pesca i Alimentació, per la qual s'establixen les bases reguladores, a la Comunitat Valenciana, per a la concessió d'ajudes destinades a la reconversió de plantacions de determinats cítrics que s'atorgaran amb fons de la CV, i per la qual es regula la gestió de les subvencions regulades per l'administració de l'Estat en el Reial Decret 1799/2008, de 3 de novembre.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6204

Data del DOGV
:   11-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1373


Data del document
:   03-02-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * agres
    * legislació
    * ajuda a l'agricultura
    * ajuda a la reconversió
    * reconversió hortícola
    * agrupació de productors agraris

ORDE 4/2010, de 3 de febrer, de la Conselleria d'Agricultura, Pesca i Alimentació, per la qual es modifica l'Orde de 30 de desembre de 2008, de la Conselleria d'Agricultura, Pesca i Alimentació, per la qual s'establixen les bases reguladores, a la Comunitat Valenciana, per a la concessió d'ajudes destinades a la reconversió de plantacions de determinats cítrics que s'atorgaran amb fons de la CV, i per la qual es regula la gestió de les subvencions regulades per l'administració de l'Estat en el Reial Decret 1799/2008, de 3 de novembre. [2010/1373]  
INTRODUCCIÓ  
Per mitjà de l'Orde de 30 de desembre de 2008, de la Conselleria d'Agricultura, Pesca i Alimentació, per la qual s'establixen les bases reguladores en la Comunitat Valenciana per a la concessió d'ajudes destinades a la reconversió de plantacions de determinats cítrics que s'atorgaran amb fons de la CV, i per la qual es regula la gestió de les subvencions regulades per l'administració de l'Estat en el Reial Decret 1799/2008, de 3 de novembre (DOCV núm. 5928, de 08.01.2009), es van fixar les bases i es van convocar les esmentades ajudes.  
Determinat que és necessari dur a terme una reorganització i diversificació de l'oferta citrícola per mitjà d'un pla de reconversió varietal amb el qual, a més d'aconseguir estabilitzar el mercat, s'aconseguisca una millora global de la qualitat dels cítrics oferits. Amb la finalitat de garantir l'eficàcia d'esta mesura, es creu convenient modificar l'esmentada orde i és convenient incorporar les varietats i els requisits de la plantació i certs aspectes per a assegurar la seua comprensió i millorar les actuacions que es realitzaran.   
Per l'anteriorment exposat, a proposta del titular de la Direcció General de Producció Agrària i fent ús de les atribucions conferides per l'article 28 de la Llei 5/1983, de 30 de desembre, del Consell (segons la redacció feta per la Llei 12/2007),  
ORDENE  
Article únic   
Es modifica l'Orde de 30 de desembre de 2008, de la Conselleria d'Agricultura, Pesca i Alimentació, per la qual s'establixen les bases reguladores a la Comunitat Valenciana per a la concessió d'ajudes destinades a la reconversió de plantacions de determinats cítrics que s'atorgaran amb fons de la CV, i per la qual es regula la gestió de les subvencions regulades per l'administració de l'Estat en el Reial Decret 1799/2008, de 3 de novembre, en els articles i en els termes que figuren en els apartats següents:  
U. Es modifiquen els apartats b i c de l'article 2, que queda redactat així:  
«b) L'empeltat sobre patrons ja existents o reempeltat de la plantació.  
c) La millora de les instal·lacions de reg en parcel·les que ja estigueren sent cultivades en regadiu, sempre que l'esmentada millora no supose un ús addicional a l'efecte d'irrigació i produïsca un estalvi superior al 20% sobre el consum d'aigua. Les esmentades parcel·les s'han d'haver sotmés a l'arrancada i nova plantació o a l'empeltament.»  
Dos. Es modifica l'article 3, que queda redactat així:  
«1. Poden ser beneficiaris de les ajudes establides en esta orde els titulars de les explotacions que complisquen algun dels requisits següents:  
a) Ser socis d'una organització de productors, d'ara endavant OPFH, legalment reconeguda segons el Reglament (CE) número 1234/2007, de 22 d'octubre de 2007, del Consell, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM).  
b) Ser socis d'una organització de productors o d'una agrupació de productors, d'ara endavant OPFH, de les esmentades en els apartats 2 i 4 de l'article 203 bis del Reglament (CE) 1234/2007, de 22 d'octubre de 2007, del Consell.  
c) Els socis d'una OPFH que no presenten Pla de Reconversió i els agricultors que no siguen socis de cap OPFH, poden ser beneficiaris sempre que:  
1. Comercialitzen la seua producció, i justifiquen que disposen d'instal·lacions de condicionament de la producció i que estan donats d'alta en l'impost d'activitats econòmiques (d'ara endavant IAE) per a l'activitat comercialitzadora, o   
2. i) Justifiquen que han comercialitzat els seus cítrics, durant els tres anys precedents a la percepció de l'ajuda, a través d'una OPFH o d'una altra entitat que estiga donada d'alta en l'IAE, per a l'activitat comercialitzadora, o bé  
ii) Que presenten un acord per a la comercialització dels seus cítrics durant els tres anys següents a la percepció de l'ajuda, amb les esmentades entitats. En el cas que el sol·licitant no dispose de més fruita que la que procedix de la plantació que reconvertirà, l'esmentat acord serà de la fruita de la nova plantació, durant els tres anys següents a l'entrada en producció d'esta.  
2. També tindran accés a la condició de beneficiari les comunitats de béns, així com qualsevol altre tipus d'agrupació de persones físiques o jurídiques que no tinga personalitat jurídica que complisquen els requisits de l'apartat 1, i es considera com a beneficiari associat a una OPFH o com a beneficiari individual, si s'escau. Han de constar, tant en la sol·licitud com en la resolució de concessió, els compromisos d'execució assumits per cada membre de l'agrupació. En tot cas, s'ha de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.  
No es pot dissoldre l'agrupació fins que haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.  
3. Les ajudes només es poden concedir a les explotacions agràries que no entren en la categoria d'empreses en crisi, segons la definició que s'establix en l'article 2.16 del Reglament (CE) número 1857/2006, de 15 de desembre de 2006, de la Comissió, sobre aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles i pel qual es modifica el Reglament (CE) número 70/2001. No es poden concedir ajudes que vulneren qualssevol prohibicions o restriccions imposades en reglaments del Consell pels quals s'establisquen organitzacions comunes de mercat, fins i tot, quan estes prohibicions i restriccions es referisquen únicament a l'ajuda comunitària. Les ajudes no estan vinculades a inversions en productes objecte de restriccions de producció o d'una limitació del suport comunitari al nivell dels agricultors individuals, les explotacions o les instal·lacions de transformació en virtut d'una organització comuna de mercats (inclosos els règims d'ajuda directa) finançada pel FEAGA, i que generarien un augment de capacitat de producció per damunt de les restriccions o limitacions.  
Serà incompatible amb el Tractat l'ajuda a l'adquisició de material d'ocasió si l'esmentada ajuda es concedix a grans empreses.»  
Tres. Es modifica l'apartat a de l'article 4, que queda redactat així:  
«a) Les parcel·les incloses en una mateixa explotació citrícola han de totalitzar una superfície mínima de 0,3 hectàrees. Sobre això es comptabilitzarà com la superfície d'una sola parcel·la la suma de les superfícies d'aquelles parcel·les davall d'un mateix límit comú que formen unitats homogènies del mateix cultiu fruiter, a pesar que tinguen números d'identificació diferents. La seua identificació estarà actualitzada en el SIGPAC, llevat que es tracte d'una modificació el pla inicial de la qual s'haja identificat amb altres referències.»  
Quatre. S'afig un nou article 4 bis, anomenat: Varietats i requisits de noves plantacions, que queda redactat així:  
«1. Les varietats que no poden ser objecte de nova plantació ni d'empelt del Pla de Reconversió de Cítrics són:  
a) Varietats híbrides: Fortuna, Ortanique, Ellendale, Clemenvilla, Nadorcott, Minneola. Qualsevol altra varietat que genere pol·len amb capacitat per a provocar la pol·linització de les varietats de mandariners i, conseqüentment, produir llavors en els seus fruits.  
b) Clementines: Marisol, Loretina i Oroval.  
c) Satsumes: Owari.  
Excepcionalment poden ser admeses estes varietats, sempre que tinguen eixida comercial acreditada per informe tecnicoeconòmic i no ocasionen pol·linització de varietats de mandariners amb producció de llavors en els seus fruits.   
Es pot admetre la possibilitat del canvi de varietat d'una determinada parcel·la per mitjà de col·locació dels nous plançons entre arbres antics dins de la mateixa línia, sempre que es complisquen les condicions següents:  
- Abans de l'inici de les operacions han de comunicar a les oficines comarcals, en la demarcació de les quals s'ubiquen les parcel·les, que seran reconvertides davall esta modalitat.  
- La plantació no es pot realitzar abans de la notificació de la resolució aprovatòria.  
- Els arbres antics han de ser eliminats pel sol·licitant abans de finalitzar l'últim any del Pla de Reconversió aprovat i, en tot cas, abans del 31 de març de 2013, i ha de comunicar la finalització de les inversions.  
2. Realitzar noves plantacions amb una varietat diferent de l'arrancada o amb una altra espècie de les esmentades en l'article 1 d'esta disposició, de manera que amb la nova varietat o espècie s'aconseguisca una millora en la qualitat de la fruita o del calendari de recol·lecció de la fruita. L'esmentada millora, l'avaluació de la qual competix a la Comunitat Valenciana, s'ha de constatar en alguna o algunes de les característiques següents:  
1r. Agronòmiques:  
- Exigències de la varietat pel que fa al clima i al sòl.  
- Fisiopaties.  
- Resistència davant de plagues i malalties.  
- Necessitats de fertilització.  
- Altres característiques agronòmiques que s'establisquen.  
2n. Comercials:  
- Període de comercialització.  
- Característiques organolèptiques del fruit: color, forma, calibre, sabor, textura, olor.  
- Qualitats per a la manipulació, transport i conservació.  
3. La nova plantació ha de:  
a) Realitzar-se, en qualsevol parcel·la de l'explotació, en el termini comprés entre la notificació de la concessió de l'ajuda al beneficiari i el 31 de març de 2013.  
b) Tindre una superfície mínima per parcel·la de 0,3 hectàrees. Sobre això es comptabilitzarà com la superfície d'una sola parcel·la la suma de les superfícies d'aquelles parcel·les davall un mateix límit comú que formen unitats homogènies del mateix cultiu fruiter, a pesar que tinguen números d'identificació diferents.  
c) Tindre una densitat igual o superior a 220 arbres per hectàrea per a llimeres i pomelos, i 350 arbres per hectàrea per a la resta d'espècies, cal tindre en compte, a més, que per a facilitar la mecanització, les distàncies entre línies de la nova plantació han de ser, com a mínim, de 5 metres per a mandariners, de 5,5 metres per a tarongers, de 6 metres per a llimeres i pomelos, i esta distància es pot limitar fins a 4 metres en el cas de varietats de desenvolupament limitat, i s'admetet en general una desviació de fins a un 10% sempre que la mecanització de les diverses operacions de cultiu i recol·lecció siga factible. En el cas de plantacions ecològiques, la comunitat autònoma pot modificar esta densitat sempre que es justifique tècnicament.  
d) Ser realitzada amb material vegetal certificat, s'ha de justificar el seu origen amb el corresponent albarà, passaport fitosanitari i factura de compra a un planterista registrat oficialment.  
e) Ser realitzada amb un patró tolerant a la tristesa.»  
Cinc. Es modifica l'article 5, que queda redactat així:  
«1. Per a l'elaboració i la presentació de les sol·licituds s'utilitzarà, preferentment, l'aplicació informàtica dissenyada a este efecte per la Conselleria d'Agricultura, Pesca i Alimentació, disponible en les oficines comarcals i les direccions territorials de la CAPA. Excepcionalment, es pot presentar la sol·licitud per mitjà d'emplenament dels models que es facilitaran en impresos normalitzats per les oficines de la Conselleria d'Agricultura, Pesca i Alimentació (CAPA), o en la seua pàgina web (http://www.gva.es), en els llocs i els formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds es presentaran cada any abans del 31 de març, fins al 2012, i s'adjuntarà, almenys, el Pla de Reconversió en els termes que s'establixen en l'article 6 d'esta orde, sense perjudici de les possibles modificacions de termini que s'establisquen en la normativa estatal.  
Les sol·licituds presentades fora de termini es consideraran desestimades.  
3. Per a la resolució de l'expedient és necessària, juntament amb la sol·licitud de l'ajuda, la documentació següent:  
- Quan es tracte de persona física: document nacional d'identitat (DNI) o document acreditatiu de la identitat o targeta d'identitat de la persona estrangera resident en territori espanyol (NIE), si s'escau.  
- Quan es tracte d'entitats amb personalitat jurídica han d'aportar:  
· Codi d'identificació fiscal (CIF).  
· Estatuts o normes de constitució de la societat inscrites en el registre corresponent.  
· Certificat de l'òrgan competent que acorde sol·licitar l'ajuda.  
- En el cas que la sol·licitud siga presentada per un representant legal, s'ha d'aportar la documentació acreditativa de representació.  
- Documentació que acredite fefaentment la titularitat de la plantació objecte de reconversió.  
- Manteniment de tercers, si no està donat d'alta, si s'escau.  
- Identificació en SIGPAC de les parcel·les citrícoles i superfície.  
- Acreditació de ser soci d'una OPFH, si s'escau.  
- Pla de Reconversió amb el contingut que es descriu en l'article 6 d'esta orde.  
- En el supòsit de socis d'una OPFH que no presente Pla de o en el supòsit d'agricultors que no siguen membres de cap OPFH, han d'aportar la documentació que acredite poder aconseguir la condició de beneficiari de les ajudes per estar inclòs en algun dels supòsits del paràgraf 1.c de l'article 3 d'esta orde.  
- Si s'escau, documentació que acredite la condició de jove agricultor i que es troba en els seus primers cinc anys d'activitat segons es definix en l'apartat 7 de l'article 2 del Reial Decret 613/2001.   
- Si s'escau, acreditació de la condició d'agricultor professional, segons allò que s'establix en l'article 2.5 de la Llei 19/95, de 4 de juliol, de Modernització d'Explotacions Agrària, per a la qual ha d'aportar, com a mínim, la declaració de la renda corresponent a l'exercici anterior a l'any de sol·licitud d'ajuda, sense perjudici que se li puga requerir posteriorment alguna documentació addicional.  
- Si s'escau, per a la millora de les instal·lacions de reg la documentació acreditativa del fet que el nou sistema de reg suposa un estalvi superior al 20% sobre el consum d'aigua.  
- Si s'escau, acreditació de titularitat d'explotació prioritària, segons allò que s'establix en l'article 3 de la Llei 19/1995, de 4 de juliol, de Modernització de les Explotacions Agràries, per a la qual han d'aportar el certificat de qualificació d'explotació prioritària emés per l'autoritat competent amb data anterior al termini de sol·licitud.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació i, si s'escau, la documentació que acredite que tenen més percentatge de treballadors discapacitats en les seues respectives plantilles, o el compromís de contractar un percentatge major de treballadors discapacitats durant l'àmbit temporal de la subvenció o bé que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
- Declaració responsable sobre el compliment de les normes mínimes en matèria de medi ambient en els termes que es recullen en l'apartat 1.e de l'article 4 del Reial Decret 613/2001.  
- Declaració responsable de no estar sotmés a les prohibicions per a obtindre la condició de beneficiari que s'establixen en l'article 13 de la Llei 38/2003, de 17 de novembre, General de Subvencions.  
- En el cas d'empreses i d'entitats incloses en l'apartat 2, de l'article 3 d'esta orde han d'aportar declaració responsable de no pertànyer la seua explotació agrària a la categoria d'empreses en crisi, segons la definició que s'establix en l'article 2.16 del Reglament (CE) número 1857/2006.  
Els sol·licitants que siguen persones jurídiques, comunitats de béns o agrupació de persones físiques o jurídiques que no tinguen personalitat jurídica han d'aportar en el moment de la sol·licitud el certificat d'estar al corrent de les obligacions fiscals i davant de la Seguretat Social.   
La resta de sol·licitants autoritzaran l'òrgan gestor per a demanar els certificats d'estar al corrent de les obligacions fiscals i davant de la Seguretat Social.»  
Sis. Es modifiquen els punts 3 i 4, de l'article 6, que queda redactat així:  
«3. Les OPFH, les seues associacions i els agricultors a títol individual, només poden presentar un únic pla de reconversió durant el període d'aplicació d'esta orde. No obstant això, es poden presentar modificacions dels plans de reconversió, que seran admeses i aprovades, si s'escau, per la Direcció General de Producció Agrària, amb un informe previ favorable dels servicis tècnics, i queda la seua aprovació supeditada a la disponibilitat pressupostària, i s'executarà la distribució del pressupost disponible segons el criteri de prioritat que s'establix en l'article 9 d'esta orde.   
- Estes modificacions poden incloure:  
a) El canvi de varietats o espècies que plantaran en la parcel·la objecte de nova plantació o empeltat.   
b) El canvi de parcel·les en què estiga previst realitzar la nova plantació, sempre que no es modifique la superfície que reconvertiran pel pla d'actuació.  
c) Canvis en el calendari d'execució del pla aprovat, dins de la mateixa anualitat de la convocatòria.  
- El termini de presentació de modificacions dels plans serà fins al 30 d'abril inclusivament de l'anualitat de la convocatòria.  
- En la sol·licitud de modificació del Pla de Reconversió s'ha d'indicar de manera clara en què consistix la modificació sol·licitada, amb indicació de la situació anterior i posterior a la modificació sol·licitada.  
4. Els plans de reconversió presentats per les OPFH i les seues associacions, es desenvoluparan en el marc d'un acord entre els productors participants.  
Estes entitats han de designar un representant encarregat de les relacions amb l'administració amb la finalitat de poder realitzar el seguiment pertinent del Pla que s'haja realitzat.»  
Set. Es modifica el punt 3, de l'article 7, que queda redactat així:  
«3. La quantia a què fa referència l'apartat 2, es pot incrementar per i cada un dels conceptes següents:  
a) Per part de la Generalitat Valenciana en cinc punts percentuals en cas que el sol·licitant siga soci i titular d'una explotació que estiga inclosa en els efectius productius d'una OPFH de les legalment reconegudes, radicada en esta Comunitat, tant de les descrites en l'apartat 1.a com les de l'apartat 1.b de l'article 3 d'esta orde.  
b) En cinc punts percentuals per part del MARM en cas que el titular de l'explotació tinga els requisits per a ser qualificat com a agricultor professional, com es definix en l'article 2 de la Llei 19/1995, de 4 de juliol, de Modernització de les Explotacions Agràries. Este increment d'ajudes pot arribar fins al 10% amb l'aportació per la Generalitat Valenciana.  
c) En cinc punts percentuals per part del MARM en cas que l'explotació del beneficiari de l'ajuda radique en zona desfavorida, segons es definix en l'article 2.9 del Reglament (CE) número 1857/2006, de 15 de desembre, de la Comissió, o en les zones indicades en l'article 36, lletra a, incisos i, ii i iii, del Reglament (CE) número 1698/2005, de 20 de setembre de 2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), delimitades pels Estats Membres d'acord amb els articles 50 i 94 d'eixe reglament. Les zones previstes en eixos preceptes es denominaran d'ara endavant zones desfavorides. Este increment d'ajudes pot arribar fins a un 10% amb l'aportació de la Generalitat Valenciana.  
d) En cinc punts percentuals en cas que el titular de l'explotació tinga els requisits per a ser qualificat com a agricultor jove, com es definix en l'article 22 del Reglament (CE) número 1698/2005, de 20 de setembre de 2005, del Consell, i estiga en els seus primers cinc anys d'activitat. Este increment d'ajudes pot arribar fins al 10% amb l'aportació de la Generalitat Valenciana.»  
Huit. Es modifica l'article 9, que queda redactat així:  
«1. Es delega en el titular de la Direcció General de Producció Agrària la comunicació a la Direcció General de Recursos Agrícoles i Ramaders del Ministeri de Medi Ambient i Medi Rural i Marí, la informació indicada en el punt 1 de l'article 9 del Reial Decret 1799 /2008.  
2. La concessió de les subvencions previstes en esta orde es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions.  
3. Criteris de prioritat. En cas que la superfície subvencionable, comunicada en virtut de l'apartat precedent, supere el límit que es disposa en l'article 7.1 d'esta orde, s'aplicaran els criteris de prioritat següents:  
a) En primer lloc, els sol·licitants amb plans aprovats en exercicis anteriors, amb actuacions l'any de la convocatòria.  
b) En segon lloc, les noves sol·licituds corresponents a titulars d'explotació que tinguen els requisits per a ser qualificats com a agricultor jove, segons es definix en l'article 22 del Reglament (CE) número 1698/2005, de 20 de setembre de 2005, del Consell.  
c) En tercer lloc, seran ateses les noves sol·licituds corresponents a titulars d'explotació que tinguen els requisits per a ser qualificats com a agricultor professional, segons es definix en l'article 2 de la Llei 19/1995, de 4 de juliol, de Modernització de les Explotacions Agràries.  
d) En quart lloc, seran ateses les noves sol·licituds corresponents a titulars   
d'explotacions prioritàries, segons es definix en l'article 3 de la Llei 19/1995, de 4 de juliol, de Modernització de les Explotacions Agràries.  
e) En quint lloc, seran ateses les noves sol·licituds corresponents a qui, no pertanyent a cap dels grups anteriors, siguen socis d'una OPFH.  
f) La resta de sol·licituds.  
En cas d'igualtat entre sol·licituds, s'atendran en primer lloc les dels sol·licitants que acrediten que ocupaven, amb anterioritat a la publicació d'esta orde, més percentatge de treballadors discapacitats en relació amb les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat s'atendran segons l'orde cronològic del registre d'entrada.»  
Nou. Es modifica l'apartat a, de l'article 10, que queda redactat així:  
«a) Comunicar a la Conselleria d'Agricultura Pesca i Alimentació, en el moment de presentar la sol·licitud, la data en què efectuarà l'arrancada i la plantació o l'empeltament de les plantacions, segons el cas, de cada una de les parcel·les.»  
Deu. S'elimina l'apartat e) de l'article 10.  
Onze. Es modifica l'article 11, que queda redactat així:  
«1. La instrucció del procediment de concessió d'esta subvenció correspon als servicis territorials, en col·laboració amb les oficines comarcals, els quals realitzaran d'ofici totes les actuacions que estimen necessàries per a la determinació, el coneixement i la comprovació de les dades en virtut de les quals s'ha de formular la proposta de resolució, i s'han de remetre a l'òrgan col·legiat les sol·licituds avaluades.  
2. L'òrgan col·legiat ordenarà els expedients aplicant els criteris de prioritat que s'establixen en l'article 9 d'esta orde i estarà compost per tres tècnics del Servici de Protecció de Rendes Agràries, que seran suplits, en els casos de vacant, absència o malaltia, per tècnics de l'Àrea de Garantia Agrària.  
3. La proposta de concessió es formularà a l'òrgan concedent per l'òrgan col·legiat, indicat en l'apartat anterior, a través de l'òrgan instructor.»  
Dotze. Es modifica el punt 3, de l'article 12, que queda redactat així:  
«3. En la resolució de concessió de les ajudes ha de constar la quantia que ha sigut finançada a càrrec dels pressupostos generals de l'Estat, i incloure el número d'identificació atorgat per la Comissió Europea (N 543/2008).»  
Tretze. Es modifica el primer apartat de l'article 13, que queda redactat així:  
«Abans del 31 d'octubre de cada any, cada beneficiari comunicarà al seu representant la finalització de les inversions segons el pla previst, i indicarà les parcel·les i superfícies objecte de reconversió.»  
Catorze. Es modifica l'article 15, que queda redactat així:  
«Es delega en el titular de la Direcció General de Producció Agrària la remissió anual, a la Direcció General Recursos Agrícoles i Ramaders del MARM, de la memòria d'execució de la mesura ajustada als objectius d'esta relativa a cada exercici econòmic, segons s'establix en l'article 13 del Reial Decret 1799/2008.»  
DISPOSICIÓ TRANSITÒRIA  
Mitjançant la resolució dictada per l'òrgan competent, es dictaran les disposicions relatives al finançament de les ajudes i l'import global màxim corresponent a cada anualitat.  
DISPOSICIÓ FINAL  
Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 3 de febrer de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA